लघुकथा का जन्म मानव–जन्म के साथ ही हो गया था ;किन्तु तब यह कथा के रूप में जानी पहचानी जाती थी। इसमें कोई एक व्यक्ति मनगढ़ंत किस्सा कहता था, शेष लोग सुनते थे और आनंद लेते थे। तब आदमी इतना सभ्य नहीं था, सभ्य हो रहा था और जब उसे वेदों की जानकारी होने लगी और उसमें से छोटी–छोटी रोचक कथाएँ सामने आने लगी, तो आनंद के साथ–साथ उसकी जानकारी का दायरा भी बढ़ने लगा। वेदों से ‘यम–यमी’ की कथा बहुत प्रचलित है। अनेक विद्वान इसे पहली कथा मानते है। यहाँ से कथा का विकास अनेक प्रकार से होना प्रारम्भ होता है। भाषा के अभाव में दंत कथाओं के रूप में यह विधा विकास पाने लगी।